Baaise onnie na 30 jaar vereer | News24
Baaise onnie na 30 jaar vereer
andlt;?Na 30 jaar van getroue diens is Keith Gibson, rekenaar-onderwyser van die Alexander Road-hoërskool, onlangs deur die skool vereer. Hier maak hy vir Brittany Branch, gr. 11-leerder, touwys op die rekenaar. Foto: Werner Hills
SY eerste rekenaarklas in die tagtigerjare is op bonkige masjiene met oranje skerms sonder 'n hardeskyf aangebied, maar nes tegnologie moes Keith Gibson met ontwikkeling bybly.
Gibson, wat onlangs vir sy 30 jaar as onderwyser by Alexander Road-hoërskool in Port Elizabeth vereer is, was een van die Baaise pioniers wat rekenaar-onderrig vir skole betref. "Ek was aanvanklik 'n wiskunde-onnie, maar in 1987 het ons rekenaarklasse as sewende vak begin aanbied," het Gibson vertel. "In dié stadium het net ons en Grey-hoërskool die klasse gehad, en dit was oop vir leerders van ander skole ook."
Vir die lesse moes leerders die nuwe tegnologie – 'n rekenaar wat met 'n slapskyf ("floppy disk") eerder as harde-skyf gewerk het – vir die eerste keer verken. "Vandag kan ek nie glo hoe ons met dié rekenaars kon werk nie. Ek moes ingewikkelde kodes leer – wat ek op my sterfbed steeds sal onthou – net om woorde te kan onderstreep. Dan kon jy ook nie sien of die streep wel daar is nie. Jy moes maar die dokument druk en as die kode reg was, sou jou sinne onderstreep wees."
Toe die skool sy eerste rekenaar met 'n hardeskyf kry, is dit met groot verwondering verwelkom. "Die hardeskyf was 10 MG groot, maar ons het gewonder hoe ons ooit só baie spasie kan opgebruik!"
Die vordering in rekenaar-tegnologie oor die jare was ongelooflik, maar tog praat Gibson met 'n tikkie nostalgie oor die begin-dae. "Ek dink ons het 'n bietjie van die magic verloor. Toe die skool uiteindelik internet gekry het, was ons tevrede met skakeltoegang ("dial-up"), selfs al moes ons 15 minute wag om 'n webtuiste te gebruik.
"Aan die ander kant besef ons nie hoeveel meer produktief ons vandag is danksy gevorderde tegnologie nie. As ons só baie kan vorder in die afgelope 30 jaar, kan die volgende 30 jaar se innovering slegs deur ons verbeeldings beperk word."
Hy moes ook soos die tegnologie oor die jare aanpas, het Gibson vertel. "Die rol van onderwyser het baie verander sedert ek in 1985 begin klasgee het. Destyds was onderwysers op 'n troon geplaas en hulle moes dissipline streng toepas. Nou speel ons 'n dinamiese rol – soms moet ons onderwyser, ouer, raadgewer en tugmeester wees."
Tog het dié verandering hom toegelaat om meer vir sy leerders te beteken. "Dit is fantasties om te sien hoe hulle groei, en ek probeer om kontak met hulle te behou na skool en ondersteuning te bied. Deesdae is ek die outoppie by hul troues en 21ste verjaarsdagpartytjies!"